ভাষা আন্দোলনকারীদের খবর ফলাও করে প্রচার করত কলকাতার কংগ্রেসী পত্রিকাগুলো। এসব পত্রিকা পড়লে মনে হত পত্রিকাগুলো ভাষা আন্দোলনের দাবীকেই সমর্থন করছে। আমার কাছে এ জিনিসটা চিরদিনই অদ্ভুত ঠেকেছে যে কলকাতার বাঙ্গালী হিন্দুরা এদেশের বাংলাভাষার আন্দোলনকে সমর্থন করছে অথচ নিজেরা রাষ্ট্রভাষা হিসেবে হিন্দিকে গ্রহণ করেছে-এক ভারতীয় জাতীয়তাবাদের দোহাই পেড়ে। সেখানে তাদের বাংলা প্রেমের মোটেও ঘাটতি হয়নি। অথচ পাকিস্তানে উর্দু রাষ্ট্রভাষার দাবীর কথা শুনে তারাই আবার হৈ চৈ করে উঠেছে এবং এদেশের কিছু আত্মবিক্রিত নেতা ও বুদ্ধিজীবীর ভাষার দাবী নিয়ে গড়ে ওঠা আন্দোলনকে তাঁরাই সমর্থন দিয়েছে। পাকিস্তান হয়েছিল ১৪ই আগষ্ট। অথচ ১লা সেপ্টেম্বরেই ঢাকা ইউনিভার্সিটির দুজন লেকচারার, আবুল কাশেম ও নূরুল হক ভূঁইয়া তমুদ্দুন মজলিসের জন্ম দেন। এই সংগঠনটিই ইউনিভার্সিটির ছাত্রদের মধ্যে ভাষার ব্যাপারে কাজ করতে শুরু করে। যার পথ ধরে পরবর্তীকালে গড়ে উঠে রাষ্ট্রভাষা সংগ্রাম পরিষদ।